91 परीक्षा केंद्रों पर 25 हजार छात्र देंगे परीक्षा
सिरसा| हरियाणाविद्यालय शिक्षा बोर्ड की ओर से 10वीं अौर 12वीं की परीक्षाएं मंगलवार से शुरू होंगी। परीक्षाओं को लेकर विभागीय अधिकारी सोमवार को दिन भर तैयारियों में जुटे रहे। जिला भर में 91 परीक्षा केंद्रों पर 25 हजार से अधिक विद्यार्थी आज से परीक्षा में शामिल होंगे। प्रात:कालीन सत्र में 10वीं जबकि सायंकालीन सत्र में 12वीं के नियमित विद्यार्थियों की परीक्षाएं होंगी। इसके अलावा रि-अपीयर और ओपन बोर्ड की परीक्षाएं भी आयोजित की जाएंगी। शिक्षा बोर्ड की ओर से होने वाली परीक्षाओं को लेकर जिला शिक्षा अधिकारी डॉ. यज्ञदत्त वर्मा ने सभी परीक्षा केंद्र अधीक्षकों को निर्देश जारी किए। नकल रहित परीक्षा के लिए डीईओ ने कहा कि किसी भी सभी केंद्रों पर कड़ी निगाह रखी जाए। इसके अलावा पुलिस भी परीक्षा केंद्रों के बाहर तैनात रहेगी। पहले दिन मंगलवार को 10वीं और 12वीं की अंग्रेजी की परीक्षा होगी। दसवीं की परीक्षा सुबह साढ़े 10 बजे से दोपहर डेढ़ बजे तक होगी। इसके अलावा 12वीं की परीक्षा दोपहर ढाई बजे से साढ़े पांच बजे तक। दसवीं ओपन परीक्षा का समय भी सुबह का होगा।
hin_Deva hin_Deva